किर्गिस्तान में फोगाट 25 और पूनिया 36 दिन बहाएंगे पसीना; टॉप्स ने 24 घंटे में प्रस्ताव किया मंजूर
भीम आर्मी प्रमुख और आजाद समाज पार्टी के राष्ट्रीय अध्यक्ष चंद्रशेखर पर बुधवार शाम को गोली मार कर जानलेवा हमला किया गया था। गनीमत रही कि गोली उनको छूकर निकल गई। घायल अवस्था में उन्हें देवबंद के जिला अस्पताल में भर्ती करवाया गया है।
भारतीय कुश्ती संघ के पूर्व अध्यक्ष बृजभूषण शरण सिंह के खिलाफ मोर्चा खोलने वाले पहलवान विनेश फोगाट और बजरंग पूनिया को लेकर एक बड़ी खबर आई है। केंद्र सरकार ने ओलिंपिक पदक विजेता पहलवान बजरंग पूनिया और विनेश फोगाट के किर्गिस्तान और हंगरी में अभ्यास को टारगेट ओलिंपिक पोडियम योजना (टॉप्स) के तहत मंजूरी दे दी है।
बजरंग और विनेश भारतीय कुश्ती महासंघ के पूर्व अध्यक्ष बृजभूषण शरण सिंह के खिलाफ पिछले कुछ महीने से चल रहे आंदोलन की अगुवाई कर रहे थे।
दोनों ने खेल मंत्रालय के टॉप्स टीम को प्रस्ताव भेजा था, जो 24 घंटे के भीतर स्वीकार कर लिया गया। भारतीय खेल प्राधिकरण द्वारा जारी विज्ञप्ति के अनुसार बजरंग किर्गिस्तान में 36 दिन के अभ्यास शिविर में भाग लेंगे। जबकि, विश्व चैंपियनशिप विजेता विनेश फोगाट किर्गिस्तान के बिश्केक में एक सप्ताह अभ्यास के बाद हंगरी में 18 दिन अभ्यास शिविर में हिस्सा लेंगी।
विनेश के साथ उनके फिजियो अश्विनी पाटिल, अभ्यास साझेदार संगीता फोगाट और कोच सुदेश जाएंगे। जबकि, बजरंग के साथ कोच सुजीत मान, फिजियो अनुज गुप्ता, अभ्यास साझेदार जितेंद्र और अनुकूल विशेषज्ञ काजी हसन होंगे।
सड़कों पर धरना बंद करने का लिया था फैसला
बता दें कि 5 महीने के धरना-प्रदर्शन के बाद कुछ दिन पहले ही महिला पहलवानों ने अपना प्रदर्शन बंद करने का फैसला किया। उनका कहना था कि बृजभूषण के खिलाफ उनकी ये लड़ाई सड़कों पर नहीं, बल्कि अब कोर्ट में लड़ी जाएगी। 7 जून को हुई वार्ता में सरकार ने पहलवानों से कुछ वादे किए थे।
इस पर पहलवानों का कहना है कि सरकार उनके सभी वादों को पूरा करे और महिला पहलवानों की शिकायतों पर कड़ा एक्शन ले। इस केस की कानूनी लड़ाई सड़क की जगह कोर्ट में जारी रहेगी। पहलवानों ने यह भी कहा कि वादे के मुताबिक, नई कुश्ती संघ के चुनाव की प्रक्रिया शुरू हो गई है। ये चुनाव 11 जुलाई को होना है।
मिशन ओलिंपिक के तहत अमेरिका की भी मांगी मंजूरी
बृजभूषण के खिलाफ प्रदर्शन करने वाले पहलवान विनेश फोगाट, बजरंग पूनिया, साक्षी मलिक, सत्यव्रत कादियान और संगीता फोगाट ने खेल मंत्रालय से अमेरिका जाने की परमिशन मांगी है। उनका कहना है कि वे मिशिगन में एशियाई खेलों के ट्रायल की तैयारी करना चाहते हैं। खेल मंत्रालय ने इसे मिशन ओलिंपिक सेल को भेज दिया है।
वहीं, विनेश फोगाट कॉम्पिटिशन खेलेंगी। विनेश अगले महीने बुडापेस्ट में पॉलीक इमरे और वर्गा जानोस मेमोरियल प्रतियोगिता में भाग लेंगी। विनेश को उनकी पसंद के कोच और फिजियो भी दिए गए हैं। बुडापेस्ट इवेंट कुश्ती साल की चौथी और आखिरी रैंकिंग सीरीज है। रिपोर्ट्स के मुताबिक एडहॉक कमेटी और सरकार के अधिकारियों के बीच गत दिनों हुई बैठक में विनेश के नाम को मंजूरी दी गई, जिससे 10 महीने बाद अब उनकी मैट पर वापसी होगी।
विनेश ने खुद कॉम्पिटिशन में जाने का अनुरोध किया
एडहॉक कमेटी के प्रमुख भूपेंद्र सिंह बाजवा ने कहा, “पिछले हफ्ते विनेश ने हमसे बुडापेस्ट इवेंट में जाने का अनुरोध किया था। वह धीरे-धीरे कॉम्पिटिशन में वापसी करना चाहती हैं। हम हमेशा सहमत थे और इसलिए हमने यूनाइटेड वर्ल्ड रेसलिंग (UWW) से अनुरोध किया कि एंट्री भेजने की समय सीमा एक सप्ताह बढ़ा दी जाए। फिर समय सीमा को 20 जून तक बढ़ा दिया गया।
13-16 जुलाई कॉम्पिटिशन के लिए उनके कोच और फिजियोथैरेपिस्ट के नामों को भी मंजूरी दे दी गई है। हमने उनके साथ जाने के लिए सुदेश (कोच) और अश्विनी पाटिल (फिजियो) के नामों को मंजूरी दे दी है। उन नामों का सुझाव विनेश ने दिया था।”
ट्रायल में छूट मिलने पर भिड़ चुके पहलवान
प्रदर्शन करने वाले पहलवान बजरंग पूनिया, साक्षी मलिक और विनेश फोगाट समेत 6 पहलवानों को ट्रायल में छूट दी गई है। इन पहलवानों को छूट देने पर ओलिंपिक मेडलिस्ट योगेश्वर दत्त नाराज हो गए। उन्होंने कहा- क्या धरना देने वाले खिलाड़ियों का यही मकसद था? कुश्ती के लिए यह काला दिन है। इंडिया के पूर्व कोच कृपा शंकर ने भी इस फैसले का विरोध किया है।
योगेश्वर के बयान पर विनेश फोगाट ने पलटवार किया है। उन्होंने कहा कि योगेश्वर पहलवानों और कोचों को महिला रेसलर्स के आंदोलन में शामिल होने से लगातार रोकता रहा। सारा कुश्ती जगत समझ गया था कि योगेश्वर बृजभूषण की थाली का झूठा खा रहा है। योगेश्वर ने महिला पहलवानों के नाम बृजभूषण और मीडिया को लीक किए।
दरअसल, भारतीय ओलिंपिक संघ के एडहॉक पैनल ने 6 आंदोलनकारी पहलवानों के लिए आगामी एशियाई खेलों और विश्व चैम्पियनशिप की चयन प्रक्रिया को सिर्फ एक मुकाबले की प्रतियोगिता कर दिया है। इन पहलवानों को इन दोनों प्रतियोगिताओं की भारतीय टीम में जगह बनाने के लिए सिर्फ ट्रायल के विजेताओं को हराने की जरूरत होगी।
छह पहलवानों में विनेश फोगाट, बजरंग पूनिया, साक्षी मलिक, संगीता फोगाट, सत्यव्रत कादियान और जितेंद्र किन्हा शामिल हैं। यह पहलवान 5 से 15 अगस्त के बीच ट्रायल के विजेताओं से भिड़ेंगे।
चंद्रशेखर से मिलने अस्पताल पहुंचे थे साक्षी और बजरंग
भीम आर्मी प्रमुख और आजाद समाज पार्टी के राष्ट्रीय अध्यक्ष चंद्रशेखर पर बुधवार शाम को गोली मारकर जानलेवा हमला किया गया था। गनीमत रही कि गोली उनको छूकर निकल गई। घायल अवस्था में उन्हें देवबंद के जिला अस्पताल में भर्ती करवाया गया है, जहां वह उपचाराधीन हैं। गुरुवार को चंद्रशेखर से मिले पहलवान साक्षी मलिक और बजरंग पूनिया पहुंचे।
बजरंग ने चंद्रशेखर पर हमले की घटना को निंदनीय बताया और आरोपियों को गिरफ्तार करने की मांग की। उन्होंने कहा कि आज सच की लड़ाई लड़ने वालों पर ही हमले हो रहे हैं। हमारी यही मांग है कि हमलावरों को जल्द से जल्द गिरफ्तार किया जाए। चंद्रशेखर ने हर बार खुलकर साथ दिया है।
इसी नाते जब यह पता लगा कि उन पर जानलेवा हमला हुआ है तो वह भी अपने को रोक नहीं सके। वहीं, साक्षी मलिक ने कहा कि दोषियों को कड़ी से कड़ी सजा मिलनी चाहिए। जो आदमी हर किसी के साथ खड़ा रहता है, उस पर हमला होना बहुत दुखद व निंदनीय है।
बता दें कि भारतीय कुश्ती संघ (WFI) के पूर्व अध्यक्ष बृजभूषण शरण सिंह के खिलाफ धरना देने वाले पहलवानों को चंद्रशेखर ने समर्थन दिया था। वह पहलवानों के बीच जंतर-मंतर पर पहुंचे थे।
हरियाणा नंबर की कार में थे हमलावर
पुलिस की अभी तक जांच में सामने आया कि चंद्रशेखर पर हमला करने वाले दो लोग थे। जबकि, तीसरा व्यक्ति कार चला रहा था। बदमाशों की कार का नंबर हरियाणा का था। भीम आर्मी के पूर्व मंडल अध्यक्ष दीपक बौद्ध के मुताबिक स्टेट हाइवे पर जानकारी करने पर प्रत्यक्षदर्शियों ने बताया कि कार में सवार दो लोगों ने चंद्रशेखर पर फायरिंग की। जबकि, एक व्यक्ति कार चला रहा था।